Clicks herroep swangerskapstoetse oor drama met uitslag | Maroela Media
Clicks het Vrydag laat hoor dat hulle sekere van die digitale swangerskapstoetse wat landwyd in hul winkels verkoop word, gaan herroep.
Dít nadat Business Insider SA Vrydag 'n video die lig laat sien het waarin hulle een van dié swangerskapstoetse waaroor een van hul lesers by hulle gekla het, in gewone kraanwater doop en die toets dan 'n 'swanger'‑ of positiewe uitslag toon.
Die leser het glo emosioneel vertel hoe hartseer sy was dat sy nie werklik swanger was soos die toets aangedui het nie.
Clicks het op Twitter laat hoor dat hulle dié produk as 'n voorsorgmaatreël gaan herroep.
"As 'n verantwoordelike gesondheidshandelaar neem ons die welstand van ons klante uiters ernstig op. Ons onttrek die produkte van die rakke as 'n voorsorgmaatreël hangende verdere ondersoek deur die verskaffer."
Hulle het wel gesê dat klante die toetse volgens die ingeslote instruksies moet gebruik.
"Ons wil die geleentheid gebruik om te beklemtoon dat – soos met alle tuis‑swangerskapstoetse – klante die instruksies moet volg, met ander woorde urine, en nie water nie, moet gebruik."